**Impulse festival**

**Ovaj tjedan *glazba je svugdje***

**Započelo je deveto izdanje Impulse Festivala u zajedničkoj organizaciji SKC-a i Distune promotiona. Opuštanje od predavanja potrebno je studenticama i studentima, ali dobro dođe i profesorima i profesoricama. Zato naš glazbeni program osigurava za svakog ponešto. Za profesore, studente, djelatnike… Svatko može pronaći nešto za sebe…**

*Multimedijalan Impulse Festival, sada već u svom devetom izdanju, ove godine održat će se od 19. do 24. travnja. Kao i u prethodnim izdanjima tako i ove godine u fokusu je aktualna alternativna glazba te promocija urbane kulture*. *Nove lokacije, mnogobrojni sadržaji i gosti, a studentice i studenti ulaznice će moći kupiti po pretprodajnoj cijeni i na dan programa!*

**Dnevni boravak** domaćin je otvorenja festivala (utorak, 19.4.) s promocijom knjige „**Glazba za Žedno uho**" autora **Mate Škugora** s kim će kao moderator večeri biti novinar i glazbenik **Luka Benčić**. U sklopu narativnog dijela festivala dan kasnije u **OKC Palach** održat će se tribina **„Kako izdati ploču?!“**. Uz zanimljive goste, (su)vlasnike nezavisnih izdavačkih kuća: **Danijel Sikora** (Geenger Records/PDV Records), **Bojan Bojkov** (više manje zauvijek) i **Mirko Burazer** (Basic & Rough), razgovarat će **Marin Jurčić** (Distune Promotion).

**#musiciseverywhere**

Iščekivani **glazbeni program** festivala počinje u četvrtak, 21. travnja, a otvaraju ga dva nastupa u dva različita prostora. Alternativna kantautorica **Barbara Munjas** od 21 sat uz pratnju benda na **botelu Marina** predstavit će svoj debitantski album „Right Place Right Time“, dok će se u **muzeju informatike Peek&Poke** odigrati audiovizualni performans kojeg potpisuje **Packmess** - glazbenik i inženjer koji na improvizaciju i minimalističke gitarske drone strukture nadodaje glazbene ekspresije ostvarene putem joysticka.

**Dan kasnije, u petak, publika može uživati paralelno na tri lokacije.** U **The Beertiji** će biti glasno - nastupa zadarsko-riječka metal kombinacija bendova koju čine **E.N.D. i MBurns**, a nakon koncerta **Dorian Pavlović** (gitarist bendova Cold Snap/Manntra) preuzet će DJ-pult puštajući all-time metal favorite. U nedavno otvorenom **Nemo Klubu** na premijerni riječki nastup stiže **Peki Pele** koji poziva svih na cjelovečernji ples. "Pripremite se na degutantnu kombinaciju plesnog popa, punk estetike i kućne produkcije“. Nakon koncerta uslijedit će „**Beki after Peki**“ party. Treća lokacija večeri je **klub Manual** gdje će nas zabavljati **Plazmatick** s posebnim setom s kojim proslavlja 25 godina rada. Večer otvara mlada dj-ica **Kim Ono**.

U subotu glazba je posvuda od ranog jutra. Novost festivala je da će se u **Kružnoj ulici** od 10h održati tradicionalni **sajam ploča**, ali i **artBazaar**. Osim nikad veće ponude vinila i rukotvorina, posebnost proljetnog sajma bit će Impulse punkt - poseban merch te spontani DJ-set na 33 okretaja. Večer nudi izuzetan klupski izlazak. **Pogon kulture rasturit će zagrebačka elektro mašina ABOP** zajedno s domaćom house podrškom; dj-ica **j.popowitch** i dj **AMOR**. Prvi klupski koncert glazbeno-umjetničkog kolektiva **Mrave brojim** rezerviran je za **Nemo Klub**, a nakon koncerta **Bonko** režira posljednji after party festivala.

Festival sezatvara u nedjelju (24.4.) riječkom premijerom glazbenog doksa „**Don’t Go Gentle – a film about IDLES**“ u **Art-kinu Croatia**. Film govori o pronalaženju njihove snage u ranjivosti, vodi nas kroz prijateljstvo te insajderski upućuje u borbu za prostorom u kojem smo različiti.

**X-ica**

U programu kao i organizacijskom timu festivala aktivno sudjeluju studentice i studenti (bivši i sadašnji). Upravo je i to jedan od ciljeva festivala, maksimalno uključiti studentsku publiku. Tako i ove godine uz predočenje važeće x-ice studentice i studenti ostvaraju mogućnost kupovine ulaznica za sve programe po pretprodajnoj cijeni i na dan programa (ukoliko nije rasprodan).

No, to nije sve. Povodom 15 godina **muzej informatike Peek&Poke** studenticam i studentima se uz važeću x-icu nude **besplatni pojedinačni posjeti** i to: u utorak, srijedu i u subotu u terminu od 12h do 19h. U petak, 22.4., organizirano je specijalno stručno vodstvo za 10 studenata u 15h, po principu prijava tko prvi, i to putem e-maila: info@distune.org.

**ULAZNICE**

Ulaznice za glazbeni dio programa su dostupne preko **sustava Entrio i u Dallas music shop Rijeka**, osim za Manual klub koji iako djeluje po principu members only bit će dozvoljen ulaz svima. Za filmsku premijeru ulaznice je moguće je kupiti na blagajni Art-kina i/li preko sustava ulaznice.hr. Naravno, ulaz na promociju knjige, na tribinu, ali i za nastup Packmessa je slobodan.

Zajedničku organizaciju festivala potpisuju Distune promotion i Studentski kulturni centar Sveučilišta u Rijeci, a za vizualni identitet festivala zaslužan je dizajnerski studio Radnja iz Zagreba. Festival sufinanciraju Ministarstvo kulture i medija Republike Hrvatske, Grad Rijeka - Odjel za kulturu, Primorsko-goranska županija, HDS-ZAMP i Zaklada Kultura nova.

**Festivalske poveznice**

[Facebook](https://www.facebook.com/ImpulsefestivalRi)

[Instagram](https://www.instagram.com/impulse_festival/?hl=en)

[Distune promotion](https://distune.org/)

[SKC](http://www.skc.uniri.hr/)

[Festivalski vodič](http://www.skc.uniri.hr/impulse-2022-detaljan-festivalski-vodic/) (sve na jednom mjestu)

[Pojedinačna najava](http://www.skc.uniri.hr/impulse-2022-narativni-festivalski-program/) (knjiga, tribina, sajam, film)

[Pojedinačna najava](http://www.skc.uniri.hr/impulse-2022-koncertne-poslastice-za-svacije-uho/) (koncerti):

[Pojedinačna najava](http://www.skc.uniri.hr/impulse-2022-partiji-i-after-plesnjaci/) (afteri)

[FB Impulse eventi](https://www.facebook.com/ImpulsefestivalRi/events)

Hvala na podršci!

Dobrodošle i dobrodošli!

[Studentski kulturni centar Sveučilišta u Rijeci](http://www.skc.uniri.hr/)